เคจีไอยกเค้ามาร์เก็ตติง
&#8216;เคทีซีมิโก้&#8217;ระส่ำถูกปล้นมาร์เก็ตแชร์ซีอีโอ&#8216;สมชาย&#8217;โบกมือลายกทีมชุดใหญ่์
20 ก.พ. 2556

‘เคทีซีมิโก้’ระส่ำถูกปล้นมาร์เก็ตแชร์ซีอีโอ‘สมชาย’โบกมือลายกทีมชุดใหญ่์
เคจีไอเปิดศึกชิงมาร์เก็ตติง ดึง “สมชาย” ซีอีโอ เคที ซีมิโก้ เจ้าตัวปฏิเสธเขย่าวอลุมเคที ซีมิโก้
นายสมชาย กาญจนเพชรรัตน์ เปิดเผยว่า ตัดสินใจลาออกจากตำแหน่งประธานเจ้าหน้าที่บริหาร บริษัทหลักทรัพย์ (บล.) เคที ซีมิโก้ เพื่อไปร่วมงานในตำแหน่งกรรมการผู้จัดการฝ่ายหลักทรัพย์กับ บล.เคจีไอ (ประเทศไทย) ตั้งแต่วันที่ 1 มี.ค.นี้ โดยดูแลลูกค้ารายย่อยทั้งหมด
นายสมชาย กล่าวว่า ร่วมงานกับ บล.เคที ซีมิโก้ มากว่า 10 ปี เริ่มจาก บล.ซีมิโก้ ก่อนที่จะมีธนาคารกรุงไทยมาถือหุ้น และมาเป็น บล.เคที ซีมิโก้ ปัจจุบัน จากที่ซีมิโก้เล็กๆ กระทั่งเติบโตขึ้นเรื่อยๆ ถือว่ามีส่วนช่วยในการเติบโตขององค์กร ดูแลลูกน้องฝ่ายค้าหลักทรัพย์ทั้งหมดกว่า 400 คน ยกเว้นกลุ่มที่มาจาก บล.พัฒนสิน ไม่ได้ดูแล ซึ่งการบริหารงานมีบ้างที่ความเห็นและแนวทางไม่ตรงกัน
สำหรับพนักงานการตลาด (มาร์เก็ตติง) ที่จะตามไปจำนวนมาก นายสมชาย กล่าวว่า เป็นข่าวลือ จุดประสงค์การย้ายงานตั้งใจไปบริหาร ไม่ได้โฟกัสที่วอลุมซื้อขาย แต่ถ้าจะมีลูกน้องติดตามไปถือเป็นเรื่องปกติ โดยยืนยันว่าไม่ได้คุยเงื่อนไขเรื่องวอลุมกับเคจีไอ จึงบอกไม่ได้ว่าจะมีมาร์เก็ตติงมาร่วมงานด้วยกี่คน
“ผมดูแลมาร์เก็ตติง 400 กว่าคน หรือเกือบทั้งหมด มีบ้างที่ตามมา 2030 คน ผมว่าเป็นเรื่องปกตินะ ทำงานแล้วสบายใจจะตามกันไป แต่ผมไม่ได้โฟกัสเรื่องนี้ ถ้าตั้งใจ 200 คน วอลุม 2 หมื่นล้านบาทก็ได้ แต่ทำแล้วไม่มีประโยชน์ ทางเคจีไอมั่นใจ ผมมาสร้างอะไรใหม่ๆ ขึ้นมา เพราะดูจากอายุงานที่เก่าที่อยู่มานานที่เห็นเราสร้างองค์กร รักองค์กร เราไม่ได้เงื่อนไขมาร์เก็ตติงต้องมากี่คน” นายสมชาย กล่าว
นายชัยภัทร ศรีวิสารวาจา ประธานกรรมการบริหาร บล.ซีมิโก้ กล่าวว่า นายสมชายลาออกจาก บล.เคที ซีมิโก้ มีผลวันที่ 1 มี.ค.นี้ ซึ่งบริษัทไม่ได้ล็อกไอดีหรือห้ามไม่ให้มาร์เก็ตติงตามไป โดยเปิดเสรี เพราะเห็นว่าเป็นปกติของอุตสาหกรรมที่ธุรกิจแต่ละแห่งไม่เหมือนกัน 
“บล.เคที ซีมิโก้ สามารถสร้างคนใหม่ได้ โดยผมคุมเอง เราเป็นโบรกเกอร์ที่มีธนาคารเป็นบริษัทแม่ที่มีความแข็งแกร่ง การยกทีมออก ผมเห็นว่าเป็นการไปเติบโตเพื่อความก้าวหน้าในหน้าที่การงาน สำหรับนายเชาว์ อรัญวัฒน์ ซึ่งเกษียณอายุไปแล้วตั้งแต่เดือน ม.ค. ยังเป็นที่ปรึกษาบริษัทอยู่” นายชัยภัทร กล่าว
แหล่งข่าวจากวงการตลาดทุน เปิดเผยว่า ฤดูกาลโยกย้ายเริ่มขึ้นหลังวันที่ 25 ม.ค.ที่ผ่านมา ซึ่งมาร์เก็ตติงค่ายต่างๆ ได้รับผลตอบแทนจากการซื้อขายหลักทรัพย์ครบรอบแล้ว สำหรับการดูดมาร์เก็ตติงของ บล.เคที ซีมิโก้ ถือเป็นการโยกย้ายครั้งใหญ่ในรอบ 3 ปี เพราะมีมาร์เก็ตติงตามไปจำนวนมากกว่า 70 คน ซึ่ง บล.เคที ซีมิโก้ มีการล็อกทุกทางที่จะทำให้มาร์เก็ตติงอยู่ ไม่แห่ตามนายสมชายออกไป เพราะกลัวกระทบวอลุมการซื้อขาย 
“มาร์เก็ตติงที่ตามออกไปมีวอลุมจำนวนมาก ฉะนั้นการยกทีมออกของนายสมชาย ย่อมเขย่าวอลุมเคที ซีมิโก้ ลดวูบแน่นอน และเป็นไปไม่ได้ที่เคจีไอจะไม่หวังวอลุมจากทีมนายสมชาย ซึ่งเป็นเงื่อนไขหนึ่งของการดึงตัวครั้งนี้ และเป็นเงื่อนไขปกติของการยกทีมออกทุกๆ ครั้งของแต่ละโบรกเกอร์ที่มีปัญหาวอลุมเข้ามาสร้างปัญหาแล้วจะมีการดูดมาร์เก็ตติงกันไปมาในช่วงนี้” แหล่งข่าวเปิดเผย
อย่างไรก็ตาม การลาออกของนายสมชาย วงการตลาดทุนเชื่อว่าเป็นการเปิดศึกแย่งชิงตัวมาร์เก็ตติงรอบใหม่ หลังจากศึกชิงตัวเงียบมาระยะหนึ่ง ตั้งแต่เปิดเสรีค่านายหน้าซื้อขายหลักทรัพย์